google/wiki40b huggingface dataset:
Dronning Sonja KunstStall

Bygningens historie

De gamle stallene ligger i Dronningparken i den sørvestre delen av Slottsparken, og ble tegnet av slottsarkitekt Hans Linstow. Anlegget sto ferdig samtidig med Slottet i 1849, og hadde plass til 38 hester. Da kong Haakon og dronning Maud kom til Norge som landets nye kongepar i 1905, fikk stallene sin storhetstid. Dronning Maud var en god rytter og svært interessert i hestehold. Under hennes ledelse ble stallene utvidet og bygget om mellom 1908 og 1911. Forbildet var stallene ved Buckingham Palace, the Royal Mews.
Stallene var i bruk fram til 1940. Etter dette fungerte de som lager og garasje, fram til beslutningen om å bygge om deler av bygningen til Dronning Sonja KunstStall og åpne den for publikum. Både Slottet, parken og bygningene ellers eies av staten, men disponeres av kongeparet.
Fairly Odd Parents

Handling

Serien handler om en gutt som heter Timmy Turner. Han har hatt en svært miserabel barndom på grunn av uansvarlige foreldre og deres konstante uvitenhet om at Vicky, barnevakten de leier inn, stadig finner nye metoder å torturere Timmy på når de er alene. Plutselig en dag får han to alvegudforeldre med navn Cosmo og Wanda. De opptrer som fosterforeldre og oppfyller alt han ønsker, noe som skaper flere problemer enn det løser. Hvis et menneske uten en alvegudsforelder får vite at de finnes og dette skyldes barnet som har de, blir de tatt ifra barnet av myndighetene i alveforeningen og slettet hukommelsen på.
Carl Stousland

Familie

Stousland var sønn av skipskaptein Hans Jacob Stousland (1828–1913) og Hedvig Ibsen (1832–1920), og var dermed nevø av Henrik Ibsen og fetter av statsminister Sigurd Ibsen.
Som sin onkel, Henrik Ibsen, var Carl Stousland en liten, sirlig mann, velkjent i Oslo som i Skien. Det blir sagt at han yndet å gå med en blomst i knappehullet.

Forretningsvirksomhet

Fra 1874 arbeidet han i onkelen Ole P. Ibsens kolonialforretning i Skien, og i 1885 overtok han butikken. Fra 1888 drev han egen assuranseforretning i byen, og fra 1912 til 1932 var han børskommissær i Skien. I 1911 ble han britisk visekonsul. Stousland var stifter og formann i Skiens Kjøbmannsforening fra 1888, og fra 1912 var han formann i Skiens handelskammer.

Politikk

Stousland ble valgt inn i Skien bystyre i 1888 og satt frem til 1919. Han satt i formannskapet i flere år, og i periodene 1897–1899 og 1917–1919 var han også ordfører. Stousland ble vararepresentant (suppleant) for Venstre på Stortinget for Skien i 1895, og fikk fra 1898 fast plass. Han satt på Stortinget frem til 1909, i alle perioder i Næringskomiteen. Han kom tilbake på Stortinget i perioden 1919–1921, da som uavhengig representant.
Rundt 1915 kjempet Stousland iherdig for å få til en jernbane/ferje-forbindelse mellom Brevik og Fredrikshavn i Danmark.
I et intervju i anledning 80-årsdagen, uttalte Stousland at hans to største merkesaker hadde vært arbeidet for Bratsbergbanen til Skien og stiftelsen av Den Norske Handelsstands understøttelsesforening til hjelp for vanskeligstilte.

Veldedighet

Stousland og hans søsken opprettet et hjem for eldre sjøfolk i Langesund.  
Til minne om sin mor testamenterte Stousland dessuten sin private eiendom «Villa Hedvig», til hvile og rekreasjonshjem for gifte og ugifte norske kvinner som på grunn av utslitthet eller sykdom hadde behov for hvile og pleie.
Gjelberg gravplass

Gjelberg gravplass (eller Gjelberg kirkegård) er en gravlund i Smøla kommune. Den ble etablert i 1908 og ligger nord for fylkesvei 669 vest på øya Smøla.
Kjølskivesnegl

Utseende

Skivesneglene gjenkjennes lett på skallet som er skiveformet, det vil si at spiralene (vridningene) ligger «inne i hverandre», flatt, og gjør skallet flatt. Det er ikke kjegleformet som en kremtopp. Det er snodd mot venstre i motsetning til de fleste andre snegler som har høyrevridd skall. Skallbredde er 9-15 millimeter. Å lese et skall vil si å holde det på en spesiell måte slik at antall vridinger kan telles og høyden kan måles. Åpningen skal vende mot deg og toppen opp. Lungeåpningen er på venstre side. De fleste skal er høyrevridde, men noen (skivesnegler og blæresnegler) er venstrevridde.  Mål er skallhøyde og nummer er vridninger.  
Skallet hos kjølskivesnegl har en opphøyning eller kjøl.
Alle skivesnegler har hemoglobin i blodet og har derfor en mer eller mindre gjenkjennelig rød farge.

Levevis

Kjølskivesnegl finnes i ferskvann og legger gjennomsiktige egg innkapslet i faste, geleaktige klaser på planter, steiner og andre objekter.
HMS «Hotspur»

HMS «Hotspur» (H01) var en britisk jager i H-klassen.
Hun ble bestilt i 1934 og sjøsatt i 1936. Hun var i spansk farvann under den spanske borgerkrigen, for å opprettholde blokaden av landet. Hun deltok i det første sjøslaget om Narvik, hvor hun ble sterkt skadet, og 18 av besetningen omkom. Etter en rask reparasjon ble hun overført til Gibraltar for å delta i slaget om Dakar. Hun ble igjen sterkt skadet etter å ha kjørt på og senket en italiensk ubåt. Hun ble reparert på Malta, og gikk videre i tjeneste i Middelhavet. Hun deltok så i slaget om Matapan i mars, og videre var hun med å evakuerte britiske og australske styrker fra Kreta og Hellas i april – mai. Hun var i Libanon-Syria kampanjen inntil hun ble overfør til den østre flåten i mars 1942, hvor hun var i ett år, inntil hun ble bygget om til eskorte-jager, hvor hun så gikk for det meste i konvoier frem i Nord-Atlanteren frem til slutten av andre verdenskrig.
Etter krigen ble hun brukt som treningskip frem til 1948, hvor hun først ble satt som reserve, og så solgt til Den dominikanske republikk og omdøpt «Trujillo». I 1962 ble hun omdøpt til «Duarte», og til slutt solgt som skrapmetall i 1972.
Bolinder-Munktell

AB Bolinder-Munktell (ofte forkortet BM) er en tidligere svensk traktor- og maskinprodusent som ble grunnlagt i 1932 i Eskilstuna ved en sammenslåing av J & C G Bolinders Mekaniska Verkstads AB og Munktells Mekaniska Verkstads AB. I 1950 ble Bolinder-Munktell kjøpt av Volvo. Volvo endret merkenavnet til BM-Volvo mot slutten av 1950-tallet og Volvo BM i 1972. Firmanavnet ble endret til Volvo BM AB i 1973, VME Group i 1985 og Volvo Construction Equipment i 1995.
Rask brukersvitsjing

Rask brukersvitsjing er en egenskap på enkelte moderne fler-bruker operativsystemer slik som Windows XP, Windows Vista, Windows 7, Windows 8, Windows 8,1, Mac OS og Linux. Den tillater brukere å svitsje mellom brukerkontoer på en enkelt personlig datamaskin uten å stoppe applikasjonen eller logge av. Analog funksjonalitet ble først utviklet på av Xenix operativsystemet som støttet multiple virtuelle konsoll. Linux, BSD og de fleste andre PC-Unixer støtter virtuelle terminaler og har videre utviklet brukergrensesnittet, inkludert å tillate brukere å kjøre separate sesjoner av Vindussystemet X.
Gründerzeit

Gründerzeit (Gründertiden) i vid forstand er den industrielle tidsalder i Mellom-Europa i det 19. århundret inntil det store børskrakket i 1873. I denne betydningen har perioden intet klart utgangspunkt.
Gründerzeit i snevrere forstand er den økonomiske oppsving i Tyskland etter den fransk-tyske krig 1870–71.
Shiroro-demningen

Shiroro-demningen er et vannkraftverk i Kaduna-vassdraget i Nigeria. Installert total vannkrafteffekt er 600 MW, fordelt på 4 turbiner.
Mesterligaen 2010/2011

Tredje kvalifikasjonsrunde

Disse lagene starter i tredje kvalifiseringsrunde:

Kvalifisering

Det vil bli to forskjellige kvalifiseringer. Den ene vil være for klubber som vant ligaen de deltok i, men som ikke er automatisk kvalifisert til gruppespillet. Den andre vil være for lagene som ikke vant ligaen de deltok i og ikke er automatisk kvalifisert til gruppespillet. I de to første kvalfifiseringsrundene er det kun seriemestere fra de nasjonale ligaene som deltar.

Sluttspill

I Mesterligaens sluttspill, spiller lagene mot hverandre to ganger, hjemme og borte, bortsett fra finalen som spilles på Wembley Stadium i London.
Porgy and Bess (film)

Handling

Filmen utspiller seg i et afroamerikansk miljø i fiktive Catfish Row i Charleston i Sør-Carolina på starten av 1900-tallet. Tittelfigurene strever med å komme seg opp og frem i et samfunn som tilsynelatende ikke vil ha noe med dem å gjøre. Porgy (Sidney Poitier) er en tigger som blir ført rundt i en geitetrukket kjerre, mens Bess (Dorothy Dandridge) er rusavhengig og bor sammen med byens bølle, Crown (Brock Peters).
Le Port (Réunion)

Geografi

Le Port ligger lengst nordvest på Réunion. Kommunen grenser mot Saint-Paul og La Possession.
Pheloticus

Utseende

Middelsstore, brede, halvblanke, mørkt brunlige eller rødlige bladbiller, gjerne med svarte bein. Antennene er tynne og rundt halvparten så lange som kroppen. Pronotum er rundet, betydelig smalere enn dekkvingene, tett og fint punktert. Dekkvingene er jevnbrede med nokså kraftige punktrader. Beina er ganske lange og kraftige, lårene noe fortykkede med en liten tann på undersiden.

Levevis

Både larvene og de voksne (imago) er planteetere.

Utbredelse

Slekten er så godt som endemisk for Madagaskar, én art forkommer på Réunion.
Lars Thue

Virksomhet

Thue er cand.philol. fra Universitetet i Oslo med grunnfag i statsvitenskap, mellomfag i sosiologi og hovedfag i historie (1977), og har arbeidet med lokalhistorie og næringslivshistorie med særlig vekt på infrastruktur, for eksempel utviklingen i norsk elforsyning fra slutten av 1800-tallet og til i dag. I den egenskap har han antatt oppdrag fra Statkraft, Norges vassdrags- og energidirektorat (NVE), Energibedriftenes landsforening (EBL), Landssamanslutninga av Vasskraftkommunar (LVK) og Statnett. Han var forsker I ved Institutt for innovasjon og økonomisk organisering ved Handelshøyskolen BI, samt professor samme sted i tidsrommet 2002–2011.
Lars Thue medvirket til tre bind om Statkrafts historie på Universitetsforlaget (2006). Det første bindet var et nytt opplag av en bok Thue skrev i 1994.
I 2007 utkom Statens Nett. Systemutvikling i norsk elforsyning 1890–2007.
Thue har også medvirket til et verk om norsk telehistorie, på oppdrag fra Telenor og Norsk Telemuseum, og sammen med Finn Erhard Johannessen bidratt til en bokutgivelse om det norske postverkets historie i anledning Postens 350-årsjubileum i 1997, hvor Thues bind dekket perioden 1920–1997.
I tillegg til et historieverk om Agder Energi, som skulle være ferdig til bedriftens tiårsjubileum i 2010, har han videre også arbeidet med et forprosjekt for Statkraft om «Energibedriften i informasjons- og kunnskapssamfunnet», og deltatt i det europeiske forskningsprosjektet Eurocrit.
Før sin tiltredelse ved BI beskjeftiget han seg med lokalhistorie, og skrev blant annet verket Askers historie 1840–80. Hovedoppgaven hans omhandlet den tidlige industrialiseringen og de første industrigründerne i Kristiania rundt midten av 1800-tallet.
Han spiller i rockebandet Ha'LOI sammen med Tom Eide, Ole Nyfløt, Ivar Sekne og Vidar Smith. Deres repertoar er i all hovedsak hentet fra sjangerne blues og rock fra 1960- og 1970-årene. Bandet har en sterk tilknytning til bydelen Lambertseter. Tidligere spilte Lars Thue i The Huskies, som var sterkt inspirert av The Shadows.
Begravelse til sjøs

En begravelse til sjøs kan utføres etter religiøse regler eller nasjonale lover, fra blant annet skip og båter. Marinen til flere nasjoner, samt privatpersoner i endel nasjoner er blant de som utfører slike begravelser.

Hinduisme

Uten at en hinduistisk prest har blitt rådført, så tillater ikke hinduismen gravlegging til sjøs.

Islam

Innen den islamske rettsvitenskapen Fiqh finnes boken Umdat al-Salik wa Uddat al-Nasik, som nevner betingelser som tillater at en muslim kan gravlegges til sjøs.
Å se en båt med seil

Å se en båt med seil er en norsk kortfilm fra 2000. Regien er ved Anja Breien, hun har også skrevet manus sammen med Yrjan Svarva. Rollene spilles av Henrik André Skogstad og Sylfest Storlien. Foto er ved Sten Holmberg. Pål Morten Hverven har ansvaret for spesialeffekter. 

Filmen vant i kortfilmprisen ved Berlin International Film Festival i 2001 og kortfilmprisen ved Toronto  Short Film Festival samme år.
Brevikstrandfjorden

Brevikstrandfjorden er en fjord i Bamble kommune. Den strekker seg to kilometer fra Lilleatlanteren ved øya Kråka og nordover mot Brevikstranda, som har gitt navn til fjorden.
Historiebevissthet

Historiebevissthet er et sentralt begrep innenfor faget historiedidaktikk. Historiebevissthet kan kort forklares at mennesket er et historisk vesen og dets tolking av fortiden, forståelse av nåtiden og forventninger om fremtiden har betydning for den de er og hva de gjør.
Kommanderi

Kommanderi (kinesisk: 郡, pinyin: Jùn) er navnet på et historisk administrativt nivå i Kina. 
Under Zhou-dynastiet (ca. 1046–256 f.Kr.) var kommanderiet ett nivå lavere enn distriktet (縣/县). 
Qin Shi Huang (regjeringstid 221–210 f.Kr.) som organiserte Qin-dynastiet inverterte nivåbetegnelsene slik at kommanderiene ble ett nivå over distriktene. Under Han-dynastiet (202 f.Kr.– 220 e.Kr.) ble kommanderiet den dominerende enheten, og hvert kommanderi ble inndelt i fylker.  Hver gang Han-dynastiet kunne legge under seg et selvstendig eller halvselvstendig kongedømme, ble det avskaffet og erstattet med ett eller flere kommanderier. Senere kom enheten zhou inn i bildet, med kommanderier som underenheter.
Sui- (581–618) og Tang-dynastiene (618–907) avskaffet kommanderiene og erstattet dem med zhou (州),  prefekturer.
Paressisus

Utseende

En middelsstor, mørkbrun trebukk, dekkvingene med grønnlig metallisk glans. Antennene er forholdsvis kraftige og noe kortere enn kroppen. Pronotum er tønneformet uten tenner på sidene. Dekkvingene ender i spisser som spriker bakerst.

Utbredelse

Arten lever i Queensland, Australia.
Falsk tilståelse

Falsk tilståelse er når en person erkjenner å ha utført en handling som vedkommende ikke har utført.
Dyscinetus rugifrons

Utseende

En middelsstor, glatt, blankt brunlig hornbille. De mangler horn eller knøler på hodet, kroppsformen er jevnt oval og de kan overflatisk minne om vannlevende biller som vannkalver eller vannkjær. Oversiden er glatt og spredt og fint punktert, dekkvingene fint punkterte og med lave, opphøyde lengderibber. Antennene er korte og 10-leddete med en liten, tre-leddet kølle. På undersiden har de en del stive hår, oversiden er helt naken. Hannene har en forstørret indre klo på framføttene som er kløvet i spissen. Denne arten er temmelig variabel i farge, kroppsform og størrelse.

Levevis

Larvene lever trolig som nedbrytere i jorden, gjerne på fuktige steder som rismarker. De er regnet som mindre betydelige skadedyr, men rapporter om skade i hager forekommer. De voksne billene kan komme i store mengder til lys om natten.

Utbredelse

Artene er utbredt i det sørlige Sør-Amerika (Brasil, Bolivia, Paraguay og Argentina).
Guanting-demningen

Guanting-demningen er en demning med et vannkraftverk ved Taihang-fjellene i den 650 km lange elva Yongding, ved tettstedet Guanting i fylket Huailai i Hebei provins, men nær grensen i øst til de vestligste traktene av fylket Yanqing i Beijing, nordlige Kina. Utbyggingen skjedde på 1950-tallet.
Demningen har tidligere forsynt hovedstaden Beijing med drikkevann, men nå kommer dette fra Miyun-demningen og fra grunnvann.
Guanting-reservoaret er det største rundt Beijing, med 46,5 km² vannspeil. Nedbørsområdet for reservoaret er på 25.000 km². Allerede i 1971 ble folk syke av fisken fra reservoaret, og i 1997 var var drikkevannet blitt så forurenset at det ble forbudt å benytte.
Protosphaerion

Utseende

Middelsstore, slanke, gulbrune eller rødbrune trebukker, dekkvingene kan ha et svart siksak-tverrbånd. Antennene er nokså tynne og betydelig lengre enn kroppen. Pronotum er tønneformet, litt lengre enn bredt. Dekkvingene er avsmalnende bakover, og ender i en skarp pigg. Beina har klubbeformede lår.

Levevis

Larvene lever i død ved, mest av løvtrær.

Utbredelse

Slekten er vidt utbredt i Sør-Amerika.
Kaiyuan kullkraftverk

Kaiyuan kullkraftverk er et kullkraftverk i provinsen Yunnan i det sørlige Kina. Det har en installert produksjonskapasitet på 600 MW. Operatør er Datang Group.
Zhaoyuan (Daqing)

Zhaoyuan (kinesisk: 肇源县; pinyin: Zhàoyuán Xiàn) er et fylke i provinsen Heilongjiang i Folkerepublikken Kina. Det ligger i byprefekturet Daqing.
Befolkningen var på 442 024 innbyggere i 1999.
Bevis (vitenskap)

I vitenskapsteorien mener man med bevis en allmenngyldig begrunnelse for et utsagn (eller en påstand), som tvingende demonstrerer utsagnets gyldighet eller sannhet. En begrunnelse kan altså bare kalles bevis for et utsagn hvis den forsvarer utsagnet mot alle tenkelige og mulige innvendinger, og ikke bare mot noen konkrete innvendinger som har blitt reist.
Knoppix

Knoppix er en Linuxdistribusjon som er basert på Debian. Distribusjonen skjer «live», det vil si at den kan kjøre fra DVD eller USB uten å være installert på datamaskinens harddisk. Tidligere ble distribusjonen også lansert på CD-ROM.
Operativsystemet er utviklet av Klaus Knopper. De tidligste utgavene av Knoppix var basert på Red Hat, men fra og med Versjon 2 er Knoppix basert på Debian. Knoppix er kjent for å ha god maskinvarestøtte. For datamaskin-eiere som vurderer å konvertere til Linux, mener mange at man bør prøve med Knoppix først. Også for profesjonelle brukere kan Knoppix være et nyttig hjelpemiddel til å reparere tidligere Linuxinstallasjoner eller til å redde data dersom det oppstår problemer. Også Windows-brukere vil kunne bruke Knoppix som rednings-CD, ettersom Linux støtter FAT og lesing av NTFS.
Versjon 4 DVD støtter også ISDN og DSL, og støtter dessuten skriving av NTFS på eksperimentell basis.
Første versjon ble lansert 30. september 2000. Siste versjon (per november 2016) er 7.7.1, som ble lansert 27. oktober 2016.
Lypsimena

Utseende

Middelsstore, avlange, grå- eller brunspraglete trebukker. Disse artene er gjerne kamuflasjefargede. Antennene er nokså kraftige, gjerne lengre enn kroppen. Pronotum er rundet uten pigger på sidene.

Levevis

Larvene inne i små greiner og kvister.

Utbredelse

Slekten er vidt utbredt i Amerika fra det sørlige USA sørover til Argentina.
Ba-Shu-kinesisk

Ba-Shu-kinesisk (Wade-Giles: Pa-Shu-kinesisk; tradisjonell kinesisk: 巴蜀語; sichuanesisk pinyin: Ba¹su²yu³; IPA: [pa˥su˨˩y˥˧]), eller Gammelsichuanesisk (eller Gammelszechwanesisk; tradisjonell kinesisk: 蜀語), er et utdødd sinittisk språk benyttet i det som i dag er provinsen Sichuan og byprovinsen Chongqing i Kina.
Språkets navn er sammensatt av navnene til de to stedlige oldtidsstatene Ba og Shu.
Dette språket ble først omtalt under Handynastiets tid. Det representere en av de første utsplittingene fra gammelkinesisk eller tidlig mellomkinesisk. Dette språket døde ut på Mingdynastiets tid, da det ble fortrengt av sørvestmandarin som ble bragt med av innvandrere til Sichuan. De fonologiske aspekter av Ba-Shu-kinesisk er fremdeles i høy grad bevart i Minjiangdialekten av sichuanmandarin.
Ashford (Connecticut)

Ashford er en kommune (town) i Windham County i delstaten Connecticut, USA. Ved folketellingen i 2000 bodde det 4 098 personer på stedet. Den har ifølge United States Census Bureau et areal på totalt 102,3 km² hvorav 1,8 km² er vann.
Augoderia nitidula

Utseende

Middelsstore, ovale, blanke biller med høyt hvelvet kropp. Den er brungul med mørkere tegninger og litt bronseaktig glans. Hodet mangler knøler eller horn, oversiden er naken, fint men tydelige punktert.

Utbredelse

Slekten er utbredt i Sør-Amerika der den er kjent fra Venezuela, Brasil og Bolivia.
Safar Angooti

Safar Angooti er en iransk statsborger som er dødsdømt for et angivelig drap han begikk da han var mindreårig. Han var 17 år da han drepte en jevnaldrende i et sjalusidrama. I slike saker er det praksis i Iran at utfallet av saken påvirkes av den fornærmedes familie. Faren til drapsofferet har i den anledning uttalt at han mener at Angooti fortjener å dø.
Angooti skal henges 6. mai 2009. Det har vakt oppmerksomhet at dødsdommer blir forsøkt gjennomført og eksekvert i Iran, til tross for internasjonal oppmerksomhet etter saken med Delara Darabi. Han er planlagt henrettet samtidig som Amir Khaleghi.
Kutter (skrogform)

Kutter kan referere til flere forskjellige typer fartøy. Denne artikkelen handler om skrogformen som var basert på de engelske fiskekutterne.

Betegnelsen kutter

Opprinnelsen til navnet kommer fra import av engelske fiskebåter på slutten av 1800-tallet og begynnelsen av 1900-tallet. I denne perioden gikk mange engelske fiskere over større båter og senere til motor og norske fiskere overtok de gamle båtene deres.
Nordmenn kjøpte de mindre båtene som var billigst og de mindre båtene var énmastede. På engelsk er en énmaster med to forseil en cutter. Siden kutter på norsk er knyttet til skrogformen, brukes betegnelsen både på én- og tomastere og på motorkuttere.

Skrogform

Kutter er på norsk en skrogform med utoverhengende hekk. Hekken er som regel halvsirkelformet i Norge, men i andre land kan den også være rektangulær. Baugen er som regel loddrett, men kutternavnet er mest knyttet til den utoverhengende hekken. Kutteren skiller seg derved klart fra jakter (hardangerjakter) og jekter som har flatt akterspeil og utoverhellende forstevn.
Kutterskroget ble meget populært, overtok etter jaktene, og ble den vanligste skrogformen på vestlandet og bygget i stort antall helt fram til 1960-tallet. Kutterne ble brukt til alle formål, men mest til fiske. Det ble utviklet egne, norske kuttertyper: mørekutteren og  hardangerkutteren.

Hardangerkutter

Hardangerkutter er betegnelsen på en lokal variant av båttypen kutter, som særlig ble bygd i Hardanger og Sunnhordland. Hardangerkutterne skiller seg fra mørekutterne ved mer utlagt hekk, flatere bunn og mer langsmal skrogform.
Spesielt for Sunnhordland og Hardanger i den siste tiden var at de ble bygd for rask seilas, «sildasegling», i motsetning til for eksempel mørekutterne, som ble bygd for å tåle grovere sjø, med brattere hekk og mer spring, og kunne være rundere i formen. I Sunnhordland og Hardanger var hovedtrekkene at hekken lå mer utover og bunnen/bunnreiset var flatere og mer langstrakt. Ulempen ved disse skrogene var at de slo mer både foran og akter i grov sjø.
De fleste hardangerkutterne ble bygd i Sunnhordland. Noen av de mest kjente stedene er Ølve, Rosendal, Sunde, Halsnøy, Sagvåg og Jondal.
Det ble også bygd fartøyer på andre steder der man hadde tilgang på materiale og fagfolk til å lede arbeidet.
Philonthus

Utseende

Middelsstore til ganske store (kroppslengde 5-12 millimeter), vanligvis blankt svarte kortvinger. Kroppen er lang og slank. Mange arter har en bronse- eller blyaktig metallglans, dekkvingene er ofte rødlige og pronotum kan ha røde kanter. Hodet er vanligvis nokså avlangt, glatt og tydelig smalere enn pronotum. Pronotum mangler hår men har gjerne noen grove børster, er blankt og skinnende men vanligvis også med tydelig mikroskulptur, hos de fleste artene med to rekker av grove punkter. Dekkvingene er kort, nedliggende behåret. Bakkroppen er jevnt tilsmalnende bakover, med forholdsvis lange, svarte cerci. Beina er nokså kraftige, leggene (tibiae) gjerne litt krumme med kraftige, stive børster. Hannene kan kjennes på at framføttene er litt utvidete og på at det bakerste bukleddet gjerne er innbuktet i midten.

Levevis

Philonthus-artene er særlig tallrike i kulturlandskapet, kanskje spesielt på beitemark der de gjerne finnes ved fersk gjødsel. De er rovdyr som lever blant annet av fluelarver. I skog er det derimot forholdsvis få arter av denne slekten. De fleste Philonthus-artene flyr godt og gjerne.
Edubuntu

Visuell estetikk

Man kan tilpasse Edubuntus utseende, installere Compiz Fusion, aktivere den medfølgende Compiz og tilpasse disse.

Motto

Edubuntus motto er «Linux for Unge Mennesker» som ifølge Canonical blir tatt hensyn til ved hver eneste utviklingsavgjørelse.